Virðulegi forseti . Það eru aðeins örfá mál , fyrir utan það að ég vísa auðvitað á bug því sem hv. þm. talaði almennt um frv . Ég kem að því síðar í þeirri ræðu sem ég þarf að flytja við þessa umræðu . Ég vil í fyrsta lagi segja að þegar talað er um sveigjanlegan vinnutíma , er auðvitað átt við það að menn geti breytt út frá þeim vinnutíma sem ákveðinn er hverju sinni . Það er ekki verið að tala um hlutastörf , heldur að það sé hægt að taka tillit til aðstæðna eins og heimilisaðstæðna eða annarra aðstæðna og að færa til vinnutímann í samstarfi við stjórnandann á hverjum stað án þess að það bitni á þjónustunni . Í öðru lagi vil ég láta það koma fram að bandormurinn er ekki afgreiddur og það eru fjöldamörg mál þar sem þarf að skoða . Frá mínum bæjardyrum séð er ekki nauðsynlegt að rjúfa sambandið á milli t.d. dósenta og prófessora eins og gert er í bandorminum . Það liggur fyrir texti þar . Það er ekki nauðsynleg afleiðing af þessu frv. sem við erum að ræða hér því að sérlögin gilda þessu frv. framar . Það mál þarf að skoða og það verður skoðað áfram eins og önnur atriði í því frv . Í þriðja lagi varðandi auglýsingar , þá verður hv. þm. að hafa það í huga að hluti af þeim starfsmönnum sem nú er verið að tala um eru í ASÍ . Þau störf sem þeir hafa stundað hafa aldrei verið auglýst , hvorki fyrr né síðar og meira að segja stór hluti starfa sem heyra undir opinbera starfsmenn hafa heldur ekki verið auglýst löglega í Lögbirtingablaðinu . Það er lagaskylda og það hefur verið vikið að því af hálfu umboðsmanns Alþingis og það er verið að gera þessar reglur skýrari . Ég held að flestir séu sáttir við það . Loks vil ég víkja að fæðingarorlofinu og segja að ef eitthvað er betra í þessu frv. - - - vegna þess að það er búið að taka orðið konur sérstaklega út úr frv . Nú segir : ,, starfsmenn ` ` þannig að það er opnað fyrir það að karlmenn geti átt aðild að fæðingarorlofi . Ég kem vonandi að því hér á eftir . ( Gripið fram í : Bakkað niður á við . ) Nei , það hefur ekkert verið minnst á það . Loks ætla ég að segja þetta : Það hefur ekki verið minnst á að ASÍ-mennirnir eru að fá aukinn rétt , þar á meðal biðlaunarétt , þeir sem nú eru í starfi . Á að lækka launin þeirra fyrir það ? Á að lækka launin þeirra ?